นายกรัฐมนตรี พร้อมภริยา เยี่ยมชมงานอุ่นไอรัก คลายความหนาว "สายน้ำแห่งรัตนโกสินทร์" พร้อมร่วมสนุกช้อนมัจฉาพาโชค
นายกรัฐมนตรี พร้อมภริยา เยี่ยมชมงาน อุ่นไอรัก คลายความหนาว "สายน้ำแห่งรัตนโกสินทร์" พร้อมร่วมสนุกช้อนมัจฉาพาโชค

เมื่อเวลา 17.00 น. พลเอก ประยุทธ์ จันทร์โอชา นายกรัฐมนตรีและหัวหน้า คสช. พร้อม นางนราพร จันทร์โอชา ภริยา นำคณะรัฐมนตรีพร้อมคู่สมรสไปเยี่ยมชมงาน อุ่นไอรัก คลายความหนาว "สายน้ำแห่งรัตนโกสินทร์" บริเวณพระลานพระราชวังดุสิตและสนามเสือป่า โดยได้แต่งกายด้วยผ้าไทยย้อนยุคอย่างพร้อมเพรียง 
นายกรัฐมนตรี นำคณะรัฐมนตรีและคู่สมรส ถวายราชสักการะพระบรมราชานุสาวรีย์  พระบาทสมเด็จพระจุลจอมเกล้าเจ้าอยู่หัว หรือพระบรมรูปทรงม้า รัชกาลที่ 5 จากนั้นร่วมถ่ายภาพเป็นที่ระลึกบริเวณพระที่นั่งไอศวรรย์ทิพยอาสน์ ก่อนเดินชมนิทรรศการเริ่มจากนิทรรศการมหากรุณาธิคุณแห่งสายน้ำ นิทรรศการรัชกาลที่ 1-9 นิทรรศการน้ำกับชีวิต 3 มิติ นิทรรศการบ้านประหยัดพลังงาน ซึ่งระหว่างเดินเยี่ยมชมได้กล่าวทักทายและถ่ายรูปร่วมกับประชาชนที่มาเที่ยวงานอุ่นไอรัก 
จากนั้นเยี่ยมชมร้านค้าในพระบรมวงศานุวงศ์ ร้านค้าจิตอาสา 904 ตลาดน้ำในฝันและตลาดบกวิถี 4 ภาค โดยได้ชิมอาหารร้านต่างๆ ที่มาออกร้านจำหน่ายด้วย จากนั้นนายกรัฐมนตรีได้ร่วมสนุกช้อนมัจฉาพาโชค โดยจับได้กระเป๋าอุ่นไอรัก ก่อนเดินทางกลับนายกรัฐมนตรีพร้อมภริยาได้เยี่ยมชมสถานีตำรวจและลงบันทึกประจำวันเป็นที่ระลึกด้วย